[{"text_idx": "#000001", "text": "Bueltan dator beste behin ere Jazzez Blai, herria jazz doinuz zipriztintzeko asmoz. Gure Giro programazioaren baitan antolatutako laugarren jaialdi honetan, goi mailako jazz, blues eta swing emanaldiak izango dira aukeran."}, {"text_idx": "#000002", "text": "Egitarauari bihar (uztailak 19) egingo den blues tailerreko musikarien emanaldiarekin emango zaio hasiera. 22:00etan izango da hitzordua, gaztetxean egingo den Asteazken Akustikoen baitan."}, {"text_idx": "#000003", "text": "Biharko emanaldiaz gain, beste hainbat kontzertu ere izango dira aukeran aurten. Trizak trio (jazz), Victor Anton group (jazz), Move quartet (jazz), The Swinghoppers (Swing) eta The Wilsons organ trio (blues) ariko dira agertokian. Eta, kontzertuez harago, bestelako proposamen berri batzuk eta nobedadeak ere izango dira egitarauan, hala nola Iker Piris gitarristak eskainiko duen blues masterclass-a edota Lindy Hop dantza ikastaroa. Doakoak izango dira ekimen guztiak."}, {"text_idx": "#000007", "text": "1979. urtean Tolosan jaiotako bluesman-a da Iker Piris. 1997an hasi zen agertokietara igotzen, eta 2009an Musikene Euskal Herriko Goi Mailako Musika Kontserbatorioan lizentziatu zen. 2009tik 2018ra bitartean, The Romanticos taldeko buru izan zen eta hamaika talderekin aritu izan da kontzertuak ematen, Euskal Herrian nahiz nazioartean. Ispiluen gelan eskainiko duen tailerra blues musika gustuko duen edonori dago zuzendua, saio irekia izango da, norbere musika jakintza maila edozein izanda ere."}, {"text_idx": "#000009", "text": "Victor Anton gitarrista eta konpositorearen proiektu pertsonala da honakoa. Musikari bikainak ditu alboan, Motion bere lehen diskoan bakarlari gisa islatu zituen jatorrizko konposizioak interpretatzeko. Taldea Musikenen sortu zen eta boskote formatuan arituko dira Debako emanaldian (saxo altua, gitarra elektrikoa, pianoa, kontrabaxua eta bateria)."}, {"text_idx": "#000015", "text": "Earlyjazzak, rhythm & bluesak eta rock-and-rollak bat egingo dute The Wilsons hirukotearen emanaldian. Freddy Pelaezek (organoa), Iker Pirisek (gitarra eta ahotsa) eta Andy Martinek (bateria) osatzen dute taldea. Bertsio ezagunez eta kantu originalez elikatutako errepertorioarekin, The Wilsons Organ Triok ikuskizun dinamiko eta bizigarria eskainiko du, \u201cbluesa aspergarria\u201d dela pentsatzen dutenen iritzia aldatzeko asmoz."}]